Referat af bestyrelsesmøde 8. september 2016 på Tørring Gymnasium.

Deltagere: Finn Gatten, Christian Christiansen, Kim Hagsten Sørensen, Lone Brun Jakobsen (LB), Kirstine Øther Rasmussen, Søren Seiger, Johannes Grønager (JG), Bente Duedahl Jensen (ref.)

Afbud fra: Knud Aage Petersen, Helle Kornum, Konstantin Lassithiotakis

1. Dagsordenen blev godkendt.

2. Referat af mødet 18. maj blev godkendt og underskrevet.

3. Opgaven som revisor for Tørring Gymnasium har været i udbud. Udbuddet er gennemført via indkøbsfællesskabet IFIRS, og den revisionsydelse, vi har modtaget i 2015, er lagt til grund for udbudsmaterialet. Fire revisionsfirmaer har budt på opgaven.

Bestyrelsen valgte enstemmigt EY Ernst & Young, som så er Tørring Gymnasiums revisor fra og med 1. oktober 2016.

Også rengøring, energimærkning og bustransport i forbindelse med studieture og ekskursioner er i udbud.

I den forbindelse blev nævnt fra flere sider, at der bør være en opmærksomhed på, at der pt er en meget tilfredsstillende rengøringsstandard på Tørring Gymnasium.

4. Rektor gennemgik rapport om realisering af resultatlønskontrakten 2015-16.

Under basisrammen pkt. 1. ’Synlighed og rekruttering af nye elever’ nævntes skolens nye hjemmeside, samt at to lærere har fået hverv som kommunikationsmedarbejdere. Der blev nævnt samarbejde med Hedensted Erhverv, at gymnasiet er kommet med i Hedensted Kommunes Masterplan, kvalitet i undervisningen bl.a. via faggruppesamarbejde, og at der vil blive lagt et spørgeskema på Facebook til afdækning af, hvad der får eleverne til at vælge Tørring Gymnasium.

Til pkt. 2 ’Samarbejdskultur og arbejdsmiljø’ blev særlig nævnt at udvalgsstrukturen er blevet strømlinet med tydeligere kommissorier. I øjeblikket arbejdes med projekt ’Dialog og samarbejde’ i samarbejde med en erhvervspsykolog. Rektor og en lærer har gennemgået uddannelse som stressmentor, og i samarbejdsudvalget pågår arbejdet med en stresspolitik.

En APV af det fysiske miljø er planlagt til afvikling i efteråret.

Under ekstrarammen pkt. 3 ’Pædagogisk udvikling i lyset af OK-13’ nævntes at flextimer er meget populære, og at skemalagt elevtid i dette skoleår er udvidet til at omfatte alle 3 årgange. For 3g’s vedkommende i mellemtimer, som lærerne kan bruge. Innovation er et skolebaseret pædagogisk udviklingsprojekt. Til pkt. 4 ’Fravær og frafald’ blev bemærket at fravær og frafald i forvejen er ret lavt, men der arbejdes fortsat på en hurtig indsats i den rette balance mellem konsekvens og omsorg. Det skriftlige fravær gennemgås hver torsdag, og de elever, der mangler at aflevere opgaver, indkaldes til ’opgaveværksted’ fredag eftermiddag. Til pkt. 5 bemærkedes, at der mangler en handlingsplan i forhold til elevtrivselsundersøgelsen gennemført i efteråret 2015, men gymnasiet har i forbindelse med det æstetiske miljø på skolen engageret en indretningsarkitekt til bl.a. farvesætning.

Bestyrelsen drøftede efterfølgende, i hvilken grad kontrakten er opfyldt, og vurderede resultatlønskontrakten til at være opfyldt til en udmøntning på 96,4%.

Engangsydelsen er ligeledes udmøntet.

5. Bestyrelsen drøftede forslag til rektors resultatlønskontrakt 2016-17. Kontrakten viderefører tiltag, der allerede er i gang, men med nye mål. Under pkt. 4 ’Fravær og frafald’ er der tilføjet to nye punkter. En matematiklærer bliver uddannet til matematikvejleder. Med den nye gymnasiereform skal alle elever have matematik B, og mange har i forvejen svært ved matematik, så hensigten er at kunne afhjælpe denne problematik med en matematikvejleder. Det andet punkt er en tydeligere struktur for skolens mentorordning for elever med særlige behov.

Der lægges i oplægget vægt på, at det er processer, der sammen med tillid og fælles indstilling, der i en professionel tilgang til at ville ændre, skaber resultaterne.

Bestyrelsen godkendte Rektors resultatlønskontrakt 2016-17.

6. Rektor orienterede om, at Tørring Gymnasium fastholder en kapacitet på 6 nye klasser.

Bestyrelsen fik en kort orientering om det foreliggende forslag til ny gymnasiereform. Der bliver en fast ramme for udbud af studieretninger, hvori næsten alle vore nuværende studieretninger kan rummes. Vi udbyder alle de tilladte studieretninger på nær de tre med græsk/latin, bioteknologi og geovidenskab. Ifølge forslaget må der ikke samlæses på tværs af niveauer. Det kan blive en uforholdsmæssig stor udgift for små gymnasier og der vil blive indgivet høringssvar vedrørende dette fra bl.a. rektornetværk og Danske Gymnasier.

7. Budgetopfølgning 2016 viser et årsresultat, der er 100.000 kr. dårlige end det oprindelige budget. Særligt bemærkedes at efteruddannelsesudgiften er højere, da mange lærere har deltaget på ’FIP’-kurser, der faciliterer faggruppesamarbejde, og at den ene stressmentor har deltaget i et udvidet kursus.

På markedsføringskontoen er der pt brugt 100.000 kr. mere end oprindelig budgetteret. Det skyldes tilkøb til den nye hjemmeside i form af videoer og animation af papirflyver samt ekstra udgifter til annoncering og deltagelse i uddannelsesmesser. ’Gallafest’ er ny som selvstændig post i budgettet. Den ekstra udgift til rengøring dækker rengøring efter fester.

Posten ’kantinedrift’ er nettobeløb uden lønudgift.

8. Rektor præsenterede nøgletal for 2016. Tallene er hentet fra Undervisningsministeriets database, hvor anvendelse af lærernes tid er en ny indikator. Eksamensresultater for 2016 indgår endnu ikke i databasen. Det konstateredes at de gennemsnitlige tal for Tørring Gymnasium ser fornuftige ud.

Rektor redegjorde for, at antallet af elever i 1.g på nuværende tidspunkt er 150. Dette overstiger klasseloftet på 5 x 28 elever med 10 elever. Det skyldes primært, at der indtil videre i dette skoleår mod sædvane overhovedet ikke har været frafald i 1.g klasserne. Der er i 1.g klasserne 3 omgængere, 1 udvekslingselev, 1 elev, der er kommet tilbage fra et års orlov i udlandet, samt 1 elev, der pga handicap har et særligt tilrettelagt 4-årigt forløb.

Det forventes, at der vil komme et frafald senere i løbet af efteråret, således at elevtallet i 1.g ligger under klasseloftet, inden grundforløbet slutter.

Bestyrelsen godkender opgørelsen af antallet af elever i 1.g.

9. Rektor orienterede om brev fra ministeriet, der skal inspirere til at skolen udarbejder retningslinjer for gaver m.m.

Der er musical på Tørring Gymnasium i februar 2017.

Fredag den 3/2 spisning kl. 18 og forestilling kl. 19.30

Lørdag den 4/2 forestilling kl. 19.30

Søndag den 5/2 forestilling kl. 15.00

Formanden videregav en forespørgsel fra bestyrelsesforeningen om forslag til høringssvar i forbindelse med ny lovgivning om kapacitet og fordeling. Formanden og rektor ser på det sammen og sender et svar.